Διάταξη του Δικαστηρίου της 14ης Φεβρουαρίου 1996 (512032). - Επιτροπή των Ευρωπαϊκών Κοινοτήτων κατά NTN Corporation και Koyo Seiko Co. Ltd. - Παρέμβαση. - Υπόθεση C-245/95 P.



Συλλογή της Νομολογίας του Δικαστηρίου 1996 σελίδα I-00559



Περίληψη

Διάδικοι

Σκεπτικό της απόφασης

Διατακτικό



Λέξεις κλειδιά

++++

1. Διαδικασία * Παρέμβαση * Ενδιαφερόμενα πρόσωπα * Διαφορά σχετική με το κύρος κανονισμού επιβάλλοντος δασμό αντιντάμπινγκ * Επιχείρηση παραγωγής που δεν άσκησε αυτοτελή προσφυγή * Δικονομικά δικαιώματα * Εισαγωγικές επιχειρήσεις * Άμεσο και παρόν έννομο συμφέρον για την επίλυση της διαφοράς

(Οργανισμός ΕΚ του Δικαστηρίου, άρθρo 37)

2. Διαδικασία * Παρέμβαση * Ενδιαφερόμενα πρόσωπα * Διαφορά σχετική με το κύρος κανονισμού επιβάλλοντος δασμό αντιντάμπινγκ * Δικόγραφο επιχειρήσεως που δεν εκθέτει με επαρκή σαφήνεια τις περιστάσεις επί των οποίων ερείδεται το δικαίωμα παρεμβάσεώς της * Απόρριψη

(Οργανισμός ΕΚ του Δικαστηρίου, άρθρ. 37, εδ. 2 Κανονισμός Διαδικασίας του Δικαστηρίου, άρθρo 93 PAR 1, εδ. 2, στοιχ. στ')

Περίληψη

1. Το δικαίωμα παρεμβάσεως σε διαφορά υποβληθείσα στο Δικαστήριο ανήκει, δυνάμει του άρθρου 37 του Οργανισμού του Δικαστηρίου, σε κάθε πρόσωπο που έχει συμφέρον για την επίλυση της εν λόγω διαφοράς, το δε αίτημα του δικογράφου της παρεμβάσεως δεν μπορεί να έχει άλλο αντικείμενο εκτός από την υποστήριξη των αιτημάτων του ενός των διαδίκων.

Πρέπει να δύναται να παρεμβαίνει σε διαφορά σχετική με το κύρος κανονισμού επιβάλλοντος δασμού αντιντάμπινγκ επιχείρηση στην οποία επιβλήθηκε ειδικός δασμός αντιντάμπινγκ, εφόσον ο επίδικος κανονισμός την αφορά ατομικά και άμεσα και διαθέτει συναφώς αυτοτελές δικαίωμα προσφυγής δυνάμει του άρθρου 173, τέταρτο εδάφιο, της Συνθήκης. Πάντως, εφόσον η επιχείρηση αυτή δεν έχει ασκήσει προσφυγή ακυρώσεως κατά του προμνησθέντος κανονισμού, τα δικαιώματα παρεμβάσεώς της περιορίζονται στην υποστήριξη των αιτημάτων του διαδίκου υπέρ του οποίου τάσσεται.

Έχουν επίσης άμεσο και παρόν συμφέρον για την επίλυση της διαφοράς οι επιχειρήσεις εισαγωγής του προϊόντος οι οποίες πρέπει, για τον λόγο αυτό, να πληρώνουν ειδικό δασμό αντιντάμπινγκ.

2. Από το άρθρο 93, παράγραφος 1, δεύτερο εδάφιο, στοιχείο στ', του Κανονισμού Διαδικασίας του Δικαστηρίου προκύπτει ότι κάθε αίτηση παρεμβάσεως πρέπει να περιέχει έκθεση των λόγων που στοιχειοθετούν το δικαίωμα παρεμβάσεως.

Δεν έχει, κατά την έννοια του άρθρου 37, δεύτερο εδάφιο, του Οργανισμού του Δικαστηρίου, άμεσο και παρόν συμφέρον για την επίλυση διαφοράς περί του κύρους κανονισμού επιβάλλοντος δασμό αντιντάμπινγκ επιχείρηση που δεν απέδειξε ότι όφειλε ή οφείλει να καταβάλει τον προμνησθέντα δασμό.

Διάδικοι

Στην υπόθεση C-245/95 P,

Επιτροπή των Ευρωπαϊκών Κοινοτήτων, εκπροσωπούμενη από τους Eric White και Nicholas Khan, μέλη της Νομικής Υπηρεσίας, με αντίκλητο στο Λουξεμβούργο τον Carlos Gomez de la Cruz, μέλος της Νομικής Υπηρεσίας, Centre Wagner, Kirchberg,

αναιρεσείουσα,

που έχει ως αντικείμενο αίτηση αναιρέσεως που ασκήθηκε κατά της αποφάσεως που εξέδωσε στις 2 Μαΐου 1995 το Πρωτοδικείο των Ευρωπαϊκών Κοινοτήτων (τρίτο πενταμελές τμήμα) στις συνεδικασθείσες υποθέσεις T-163/94 και Τ-165/94, NTN Corporation και Koyo Seiko Co. Ltd κατά Συμβουλίου (Συλλογή 1995, σ. ΙΙ-1381),

όπου οι έτεροι διάδικοι είναι:

NTN Corporation, εταιρία ιαπωνικού δικαίου με έδρα την Οσάκα (Ιαπωνία), εκπροσωπούμενη από τους Juergen Schwarze και Malte Sprenger, δικηγόρους Ντύσελντορφ, με αντίκλητο στο Λουξεμβούργο τον δικηγόρο Claude Penning, 78, Grand rue,

Koyo Seiko Co. Ltd, εταιρία ιαπωνικού δικαίου με έδρα την Οσάκα (Ιαπωνία), εκπροσωπούμενη από τον Jacques Buhart, δικηγόρο Παρισιού, και Charles Kaplan, barrister, με τόπο επιδόσεων στο Λουξεμβούργο το δικηγορικό γραφείο των Arendt και Medernach, 8-10, rue Mathias Hardt,

Συμβούλιο της Ευρωπαϊκής Ενώσεως, εκπροσωπούμενο από τους Yves Cretien, νομικό σύμβουλο, και Antonio Tanca, μέλος της Νομικής Υπηρεσίας, επικουρούμενους από τους Hans-Juergen Rabe και Georg M. Berrisch, δικηγόρους Αμβούργου, με αντίκλητο στο Λουξεμβούργο τον Bruno Eynard, διευθυντή της διευθύνσεως νομικών υποθέσεων της Ευρωπαϊκής Τράπεζας Επενδύσεων, 100, boulevard Konrad Adenauer,

και

Federation of European Bearing Manufacturers' Associations, με έδρα τη Φρανκφούρτη (Γερμανία), εκπροσωπούμενη από τους Dietrich Ehle και Volker Schiller, δικηγόρους Κολωνίας, με τόπο επιδόσεων στο Λουξεμβούργο το δικηγορικό γραφείο του Marc Lucius, 6, rue Michel Welter,

ΤΟ ΔΙΚΑΣΤΗΡΙΟ,

συγκείμενο από τους G. C. Rodriguez Iglesias, Πρόεδρο, Κ. Ν. Κακούρη, D. A. O. Edward, J.-P. Puissochet και G. Hirsch, προέδρους τμήματος, G. F. Mancini, F. A. Schockweiler, J. C. Moitinho de Almeida, P. J. G. Kapteyn, C. Gulmann, J. L. Murray, P. Jann, H. Ragnemalm (εισηγητή), L. Sevon και M. Wathelet, δικαστές,

γενικός εισαγγελέας: P. Leger,

γραμματέας: R. Grass,

αφού άκουσε τον γενικό εισαγγελέα,

εκδίδει την ακόλουθη

Διάταξη

Σκεπτικό της απόφασης

1 Με δικόγραφο που κατέθεσε στη γραμματεία του Δικαστηρίου στις 12 Οκτωβρίου 1995, η εταιρία NSK Ltd, εταιρία ιαπωνικού δικαίου με έδρα το Τόκιο (Ιαπωνία) και οκτώ από τις θυγατρικές της εταιρίες στην Ευρώπη η NSK Bearings Europe Ltd, εταιρία αγγλικού δικαίου με έδρα το Λονδίνο (Ηνωμένο Βασίλειο), η NSK-RHP France SA, εταιρία γαλλικού δικαίου με έδρα την Guyancourt (Γαλλία), η NSK-RHP UK Ltd, εταιρία αγγλικού δικαίου με έδρα το Ruddington (Ηνωμένο Βασίλειο), η NSK-RHP Deutschland GmbH, εταιρία γερμανικού δικαίου με έδρα το Ratingen (Γερμανία), η NSK-RHP Italia SpA, εταιρία ιταλικού δικαίου με έδρα το Μιλάνο (Ιταλία, η NSK-RHP Nederland BV, εταιρία ολλανδικού δικαίου με έδρα το Amstelveen (Κάτω Χώρες), η NSK-RHP European Distribution Center BV, εταιρία ολλανδικού δικαίου με έδρα το Amstelveen (Κάτω Χώρες), και η NSK-RHP Iberica SA, εταιρία ισπανικού δικαίου με έδρα τη Βαρκελώνη (Ισπανία), καθώς και η Permarin SA, εταιρία ισπανικού δικαίου με έδρα τη Βαλένσια (Ισπανία), όλες εκπροσωπούμενες από τον David Vaughan, QC, barrister, ενεργούντος κατ' εντολή του Robin Griffith, solicitor, με τόπο επιδόσεων στο Λουξεμβούργο το δικηγορικό γραφείο του Marc Loesch, 8, rue Zithe, ζήτησαν να παρέμβουν στην υπόθεση C-245/95 P προς υποστήριξη των αιτημάτων των NTN Corporation και Koyo Seiko Co. Ltd.

2 Η υπόθεση αυτή έχει ως αντικείμενο αίτηση αναιρέσεως η οποία ασκήθηκε από την Επιτροπή κατά της αποφάσεως του Πρωτοδικείου των Ευρωπαϊκών Κοινοτήτων της 2ας Μαΐου 1995, στην υπόθεση Τ-163/94 και T-165/94, NTN Corporation και Koyo Seiko κατά Συμβουλίου (Συλλογή 1995, σ. ΙΙ-1381). Με την απόφαση αυτή, το Πρωτοδικείο ακύρωσε το άρθρο 1 του κανονισμού (ΕΟΚ) 2849/92 του Συμβουλίου, της 28ης Σεπτεμβρίου 1992, περί τροποποιήσεως του οριστικού δασμού αντιντάμπινγκ κατά τις εισαγωγές ενσφαίρων τριβέων (ρουλεμάν με σφαιρίδια) με μέγιστη διάμετρο υπερβαίνουσα τα 30 χιλιοστά, καταγωγής Ιαπωνίας, που έχει επιβληθεί με τον κανονισμό (ΕΟΚ) 1739/85 (ΕΕ L 286, σ. 2, στο εξής: επίδικος κανονισμός), καθόσον επέβαλε δασμό αντιντάμπινγκ στις προσφεύγουσες.

3 Η αίτηση παρεμβάσεως υποβλήθηκε σύμφωνα με τα άρθρα 93 και 123 του κανονισμού διαδικασίας του Δικαστηρίου.

4 Στην αίτησή τους παρεμβάσεως, η εταιρία NSK Ltd και οι οκτώ θυγατρικές της (στο εξής: ομάδα NSK) υποστηρίζουν ότι έχουν συμφέρον για την επίλυση της διαφοράς καθόσον, δυνάμει του άρθρου 1 του επιδίκου κανονισμού ο οποίος ακυρώθηκε από το Πρωτοδικείο, οι θυγατρικές της ομάδας NSK έπρεπε να καταβάλουν δασμούς αντιντάμπινγκ κατά τις εισαγωγές ενσφαίρων τριβέων στην Κοινότητα. Επομένως, εάν απορριφθεί η αίτηση αναιρέσεως και εξακολουθήσει να ισχύει η ακύρωση του άρθρου 1 του επιδίκου κανονισμού, οι θυγατρικές της ομάδας NSK δεν θα υποχρεούνται πλέον να καταβάλλουν δασμούς αντιντάμπινγκ επί των εν λόγων ενσφαίρων τριβέων και θα μπορούν να ζητήσουν την επιστροφή των δασμών που ήδη έχουν καταβάλει και που θα έχουν εξακολουθήσει να καταβάλλουν μέχρις ότου το Δικαστήριο αποφανθεί επί της αιτήσεως αναιρέσεως.

5 Η NSK Ltd έχει επίσης συμφέρον για την επίλυση της διαφοράς καθόσον, εάν εξακολουθήσει να ισχύει η ακύρωση του άρθρου 1 του επιδίκου κανονισμού, θα λάβει απευθείας τις επιστροφές των εν λόγω δασμών οι οποίες θα πραγματοποιηθούν υπέρ των θυγατρικών της. Περαιτέρω, η NSK Ltd επιθυμεί να εξασφαλίσει ότι οι ένσφαιροι τριβείς NSK δεν θα βρίσκονται σε μειονεκτική θέση από ανταγωνιστική άποψη λόγω του ότι θα εξακολουθούν να επιβαρύνονται με δασμό αντιντάμπινγκ ύψους 6,5 %.

6 Όσον αφορά την Permarin SA, φρονεί επίσης ότι έχει συμφέρον για την επίλυση της διαφοράς καθόσον κατέχει το 30 % του κεφαλαίου της NSK-RHP Iberica SA και αγοράζει ένσφαιρους τριβείς NSK από την εταιρία αυτή βάσει καθαρής τιμής που περιέχει τον δασμό αντιντάμπινγκ ύψους 6,5 %.

7 Δυνάμει του άρθρου 37 του Οργανισμού ΕΚ του Δικαστηρίου, τα κράτη μέλη και τα όργανα της Κοινότητος δύνανται να παρεμβαίνουν στις διαφορές που υποβάλλονται στο Δικαστήριο. Το ίδιο δικαίωμα ανήκει σε κάθε άλλο πρόσωπο που έχει συμφέρον στην επίλυση της διαφοράς που έχει επιβληθεί στο Δικαστήριο, εκτός ορισμένων διαφορών. Η παρέμβαση έχει ως αντικείμενο την υποστήριξη των αιτημάτων του ενός των διαδίκων.

8 Προκειμένου για την NSK Ltd, πρέπει να σημειωθεί ότι είχε δικαίωμα αυτοτελούς προσφυγής δυνάμει του άρθρου 173, δεύτερο εδάφιο, της Συνθήκης ΕΟΚ (που εν τω μεταξύ έγινε άρθρο 173, τέταρτο εδάφιο, της Συνθήκης ΕΚ) κατά του επιδίκου κανονισμού. Πράγματι προκύπτει από τη νομολογία του Δικαστηρίου (βλ., μεταξύ άλλων, απόφαση της 10ης Μαρτίου 1992, C-174/87, Ricoh κατά Συμβουλίου, Συλλογή 1992, σ. Ι-1335, σκέψη 7) ότι κανονισμός που επιβάλλει διαφορετικούς δασμούς αντιντάμπινγκ σε σειρά επιχειρηματιών αφορά ατομικά τον έναν από αυτούς μόνο με τις διατάξεις του που του επιβάλλουν ειδικό δασμό αντιντάμπινγκ καθορίζοντας το ύψος του και όχι με τις διατάξεις που επιβάλλουν δασμούς αντιντάμπινγκ σε άλλες εταιρίες. Επομένως εφόσον εν προκειμένω στην NSK Ltd (η οποία κατονομάζεται με την παλαιά της επωνυμία Nippon Seiko Co. Ltd στον επίδικο κανονισμό) επιβλήθηκε ιδιαίτερος δασμός αντιντάμπινγκ ύψους 6,5 % με το άρθρο 1 του κανονισμού, ο εν λόγω κανονισμός την αφορούσε άμεσα και ατομικά.

9 Συνεπώς η NSK Ltd πρέπει να δύναται να παρέμβει στην παρούσα υπόθεση. Πάντως, μη έχοντας ασκήσει προσφυγή ακυρώσεως, το δικαίωμα παρεμβάσεώς της περιορίζεται στην υποστήριξη των αιτημάτων των αναιρεσιβαλλομένων (βλ. διατάξεις του Δικαστηρίου της 28ης Ιανουαρίου 1987, 150/86, Usinor και Sacilor κατά Επιτροπής, μη δημοσιευθείσες στη Συλλογή, και του Πρωτοδικείου της 28ης Νοεμβρίου 1991, Τ-35/91, Eurosport κατά Επιτροπής, Συλλογή 1991, σ. ΙΙ-1359).

10 Όσον αφορά το σύνολο των θυγατρικών της ομάδας NSK, πρέπει να θεωρηθεί ότι η απόφαση επί της αιτήσεως αναιρέσεως θα θίξει τα συμφέροντά τους. Συγκεκριμένα, εισάγουν στην Κοινότητα ένσφαιρους τριβείς που έχουν παραχθεί από την εταιρία NSK και καταβάλλουν λόγω αυτού συγκεκριμένο δασμό αντιντάμπινγκ ύψους 6,5 % δυνάμει του επιδίκου κανονισμού. Συνεπώς έχουν άμεσο και παρόν συμφέρον να γίνουν δεκτά τα αιτήματα των αναιρεσιβαλλομένων από το Δικαστήριο.

11 Κατά συνέπεια, οι αιτήσεις παρεμβάσεως που επιβλήθηκαν από το σύνολο των εταιριών της ομάδας NSK πρέπει να γίνουν δεκτές.

12 Δυνάμει του άρθρου 93, παράγραφος 3, του κανονισμού διαδικασίας του Δικαστηρίου, που εφαρμόζεται, δυνάμει του άρθρου 118 του ιδίου κανονισμού, στην ενώπιον του Δικαστηρίου διαδικασία σε περίπτωση ασκήσεως αναιρέσεως κατά αποφάσεως του Πρωτοδικείου, θα ανακοινωθούν στην NSK Ltd και στις οκτώ θυγατρικές της όλα τα έγγραφα της διαδικασίας που έχουν επιδοθεί στους διαδίκους. θα ταχθεί προθεσμία για να παρουσιάσουν γραπτώς έκθεση των ισχυρισμών τους προς υποστήριξη των αιτημάτων τους.

13 Όσον αφορά την Permarin SA, από την αίτηση παρεμβάσεως προκύπτει ότι κατέχει το 30 % του κεφαλαίου της NSK-RHP Iberica SA και ότι αγοράζει ένσφαιρους τριβείς NSK από την εταιρία αυτή έναντι καθαράς τιμής που περιέχει τον δασμό αντιντάμπινγκ ύψους 6,5 %.

14 Από το άρθρο 93, παράγραφος 1, δεύτερο εδάφιο, στοιχείο στ', του Κανονισμού Διαδικασίας προκύπτει ότι κάθε αίτηση παρεμβάσεως πρέπει να περιέχει έκθεση των λόγων που στοιχειοθετούν το δικαίωμα παρεμβάσεως. Σε θέματα αιτήσεως αναιρέσεως, τέτοια έκθεση συνιστά τη μόνη βάση επί της οποίας το Δικαστήριο θα μπορέσει να αποφανθεί επί της αιτήσεως.

15 Εν τούτοις, εν προκειμένω, οι λόγοι τους οποίους επικαλείται η Permarin SA δεν επιτρέπουν στο Δικαστήριο να αποφανθεί με επαρκή βεβαιότητα ότι η εταιρία αυτή δικαιολογεί άμεσο και παρόν συμφέρον για την επίλυση της διαφοράς. Πράγματι, από τα στοιχεία της υποθέσεως προκύπτει ότι δεν υποχρεώνεται να καταβάλει τον συγκεκριμένο δασμό αντιντάμπινγκ ύψους 6,5 % ο οποίος επιβαρύνει τους ένσφαιρους τριβείς NSK. Περαιτέρω, δεν αποδείχθηκε ότι όφειλε ή οφείλει πάντα να καταβάλλει δασμό αντιντάμπινγκ δυνάμει του επιδίκου κανονισμού. Στο πλαίσιο αυτό, το συμφέρον για την επίλυση της διαφοράς της Permarin SA σύμφωνα με το άρθρο 37, δεύτερο εδάφιο, του Οργανισμού του Δικαστηρίου δεν έχει αποδειχθεί επαρκώς.

16 Εν όψει των προεκτεθέντων, η αίτηση παρεμβάσεως της NSK Ltd και των οκτώ θυγατρικών της πρέπει να γίνει δεκτή και να απορριφθεί η αίτηση παρεμβάσεως της Permarin SA.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ

διατάσσει:

1) Επιτρέπει στις εταιρίες NSK Ltd, NSK Bearings Europe Ltd, NSK-RHP France SA, NSK-RHP UK Ltd, NSK-RHP Deutschland GmbH, NSK-RHP Italia SpA, NSK-RHP Nederland BV, NSK-RHP European Distribution Center BV και NSK-RHP Iberica SA, να παρέμβουν στην υπόθεση C-245/95 P προς υποστήριξη των αιτημάτων των αναιρεσιβαλλομένων.

2) Να κοινοποιηθούν στις παρεμβαίνουσες, μερίμνει του γραμματέα, αντίγραφα όλων των εγγράφων της διαδικασίας.

3) Να ταχθεί στις παρεμβαίνουσες προθεσμία για να αναπτύξουν γραπτώς τους ισχυρισμούς τους προς στήριξη των αιτημάτων τους.

4) Απορρίπτεται η αίτηση παρεμβάσεως της Permarin SA.

5) Επιφυλλάσσεται ως προς τα δικαστικά έξοδα, εκτός των εξόδων που αφορούν την αίτηση παρεμβάσεως της Permarin SA τα οποία την επιβαρύνουν.

Λουξεμβούργο, 14 Φεβρουαρίου 1996.